2. ปัจจัยความเสี่ยง

  ธุรกิจทุกประเภทย่อมมีความเสี่ยง ความสลับซับซ้อน และความไม่แน่นอน
  ความเสี่ยงทางธุรกิจอาจเกิดได้โดยไม่คาดคิดจากกลยุทธ์การดำเนินงาน สถานะการเงิน
  การปฏิบัติตามกฎข้อบังคับของกฎหมาย การเปลี่ยนแปลงกฎระเบียบของกฎหมายโดยภาครัฐ
  ภัยธรรมชาติ หรือจากการปฏิบัติงาน และจากระบบคอมพิวเตอร์
  โดยที่ความเสี่ยงมักจะเปลี่ยนแปลงไปตามปัจจัยจากทั้งภายในและภายนอกที่มีผลกระทบต่อสภาวะการดำเนินธุรกิจ
  ซึ่งในการดำเนินธุรกิจย่อมมีความเสี่ยงหลากหลายรูปแบบอยู่ภายในตัวธุรกิจเอง
  นับตั้งแต่ความเสี่ยงพื้นฐานในรูปของภัยอันตรายต่างๆ เช่น อัคคีภัยและอุทกภัย
  ความเสี่ยงในการปฏิบัติงาน เช่น การพึ่งพาเทคโนโลยีสารสนเทศ
  ตลอดจนความเสี่ยงด้านบุคลากร ตัวอย่างเช่น
  การฝึกอบรมพนักงานให้มีทักษะในการปฏิบัติงานตามยุทธศาสตร์
  และการจูงใจให้พนักงานทำงานกับบริษัทฯ นอกจากนี้ ยังมีความเสี่ยงจากปัจจัยภายนอก อาทิเช่น
  การติดต่อกับผู้อื่น ความสัมพันธ์ของบริษัทฯ ในฐานะผู้จัดจำหน่ายสินค้า ลูกค้า นายจ้าง
  และนักลงทุน ซึ่งเป็นปัจจัยเสี่ยงที่อยู่นอกเหนือการควบคุมของบริษัทฯ
  แต่มีผลกระทบอย่างมีนัยสำคัญต่อภาวะแวดล้อมในการดำเนินงานและผลที่ได้รับจากการประกอบการของบริษัทฯ
  ความเสี่ยงสำคัญๆ ที่บริษัทฯ ประสบอยู่ในปัจจุบันคือ ความเสี่ยงจากตลาดหุ้น
  ความเสี่ยงจากผู้ถือหุ้น ความเสี่ยงจากสภาวะเศรษฐกิจ ความเสี่ยงจากการแข่งขัน เช่น
  การดำเนินการของคู่แข่ง ความเสี่ยงจากกฎระเบียบข้อบังคับของรัฐและกฎหมาย
  ความเสี่ยงจากพนักงานลูกจ้าง และความเสี่ยงจากเทคโนโลยีสารสนเทศ

  บริษัทฯ เป็นบริษัทจดทะเบียนในตลาดหลักทรัพย์แห่งประเทศไทย ดังนั้นราคาหุ้นของบริษัทฯ
  ย่อมได้รับผลกระทบจากสภาวะตลาดทั้งในระดับประเทศ ภูมิภาค และนานาชาติ
  สภาวะตลาดภายในประเทศเปลี่ยนแปลงไปตามสภาพเศรษฐกิจและการเมืองในประเทศ
  ในภูมิภาคและระหว่างประเทศและการเก็งกำไร ในปี 2551
  ตลาดได้รับผลกระทบจากปัจจัยลบหลายด้านทั้งในระดับประเทศและต่างประเทศ
  การบริโภคที่ลดลง สถานการณ์ทางการเมืองที่ไม่เอื้ออำนวย และวิกฤตการณ์การเงินโลก
  ท่ามกลางปัจจัยลบต่างๆเหล่านี้ ทำให้ดัชนีตลาดหลักทรัพย์แห่งประเทศไทย ณ สิ้นปี 2551
  ปรับลดลงถึงร้อยละ 47.6 จาก 858.10 จุด ในปี 2550 เป็น 449.96 จุด ในปี 2551

  ถึงแม้บริษัทฯ จะเป็นบริษัทจดทะเบียนในตลาดหลักทรัพย์แห่งประเทศไทย
  แต่หุ้นส่วนใหญ่ของบริษัทฯ ถูกถือโดยผู้ถือหุ้นรายใหญ่จำนวนไม่มากนัก โดยผู้ถือหุ้นรายใหญ่ คือ
  กลุ่มเอสเอชวีจากประเทศเนเธอร์แลนด์ ซึ่งมีความสัมพันธ์อันดีกับบริษัทฯ มาเป็นระยะเวลานาน
  ทำให้บริษัทฯ
  สามารถดำเนินธุรกิจค้าส่งแบบชำระเงินสดและบริการตนเองในประเทศไทยมาเป็นเวลาถึง 19
  ปี คณะผู้บริหารของบริษัทฯ
  ประกอบด้วยทีมงานที่มีความชำนาญและประสบการณ์สูงทั้งในประเทศและต่างประเทศ มีความรู้
  ความเข้าใจ
  และมีความสามารถในเรื่องอุตสาหกรรมค้าส่งค้าปลีกและกระบวนการจัดจำหน่ายของผู้ผลิตผู้จัดจำหน่ายในประเทศไทย
  อย่างไรก็ตาม บริษัทฯ ก็ยังปรึกษากับกลุ่มเอสเอชวีเกี่ยวกับการดำเนินธุรกิจ เช่น
  ในเรื่องบัญชีและการเงิน และเทคโนโลยีสารสนเทศ นอกจากนี้ บริษัทฯ
  ยังมีการทำสัญญาอนุญาตให้สิทธิในการใช้ซอฟต์แวร์และใบอนุญาตต่างๆ
  กับบริษัทสมาชิกในกลุ่มเอสเอชวี
  โดยมีการต่ออายุสัญญาทุกปีและไม่มีข้อบ่งชี้ใดที่จะเป็นปัจจัยซึ่งจะกระทบการต่อสัญญานั้นๆ บริษัทฯ
  มิได้พึ่งพาผู้ถือหุ้นรายอื่นใดในการดำเนินงานตามปกติ
  และการเปลี่ยนแปลงในผู้ถือหุ้นจะไม่ส่งผลกระทบอย่างมีนัยสำคัญต่อธุรกิจของบริษัทฯ
  ยกเว้นกรณีผู้ถือหุ้นกลุ่มเอสเอชวีซึ่งเป็นผู้ถือหุ้นรายใหญ่ของบริษัทฯ

  ในฐานะผู้ดำเนินธุรกิจค้าส่งแบบชำระเงินสดและบริการตนเอง บริษัทฯ
  มั่นใจว่าความเชื่อมั่นของผู้บริโภคที่ลดลงจะส่งผลกระทบต่อบริษัทฯ
  น้อยกว่าผู้ประกอบการค้าปลีกแบบดิสเคานท์สโตร์หรือไฮเปอร์มาร์เก็ต
  เนื่องจากผู้บริโภครายย่อยมิใช่กลุ่มลูกค้าหลักของบริษัทฯ อย่างไรก็ตาม
  ธุรกิจทุกประเภทย่อมมีความอ่อนไหวต่อสภาวะเศรษฐกิจในที่ๆ
  ธุรกิจนั้นดำเนินกิจการอยู่ในระดับที่แตกต่างกันออกไปและสภาวะเศรษฐกิจที่ฝืดเคืองของไทยในขณะนี้มีผลกระทบต่อผลประกอบการของบริษัทฯ
  อย่างไรก็ตาม ในฐานะที่บริษัทฯ เป็นผู้ประกอบการค้าแบบชำระเงินสดและบริการตนเอง
  โครงสร้างในเชิงพาณิชย์ของบริษัทฯ เองได้ลดทอนความเสี่ยงดังกล่าวนั้นลงไปบางส่วนแล้ว
  บริษัทฯ มีความเสี่ยงเรื่องหนี้สูญน้อยมาก เนื่องจากบริษัทฯ
  ขายสินค้าเป็นเงินสดเกือบทั้งหมดและมีเงินทุนหมุนเวียนที่มีสภาพคล่อง
  ในฐานะผู้ค้าส่งสินค้าบริโภคที่มุ่งเน้นในเรื่องอาหารสด บริษัทฯ
  จึงอาจได้รับผลกระทบในเชิงลบด้านยอดขายจากความหวาดกลัวของผู้บริโภคเกี่ยวกับผลิตภัณฑ์อาหาร
  ตัวอย่างเช่น
  ผลกระทบเชิงลบต่อยอดขายไก่ซึ่งเกิดจากการระบาดของไข้หวัดนกหรือโรคที่คล้ายคลึงกันในภูมิภาค
  ผู้บริโภคในปัจจุบันได้ให้ความสนใจเกี่ยวกับความปลอดภัยและความถูกสุขอนามัยของอาหารเพิ่มขึ้นและมีความรู้ความเข้าใจมากขึ้น
  ดังนั้น ถึงแม้ว่าบริษัทฯ จะได้สั่งซื้ออาหารสดจากผู้จัดจำหน่ายที่เชื่อถือได้และได้รับใบรับรอง
  และกำหนดมาตรฐานความสะอาดและความถูกสุขอนามัยที่เข้มงวดทั้งในการสั่งซื้อสินค้าเข้าร้านค้าและพนักงานของบริษัทฯ
  แล้วก็ตาม บริษัทฯ
  ก็ยังอาจได้รับความเสี่ยงจากภาวะเชิงลบซึ่งอาจส่งผลกระทบต่อยอดขายของบริษัทฯ
  เนื่องจากความตื่นกลัวและความตื่นตัวในภูมิภาค

  การแข่งขันในภาคธุรกิจค้าส่งค้าปลีกสมัยใหม่ยังคงเป็นไปอย่างรุนแรง
  ผู้ประกอบการหลายรายต่างขยายธุรกิจอย่างรวดเร็วด้วยการสร้างรูปแบบใหม่และสาขาใหม่เป็นจำนวนมากในช่วง
  2-3 ปีนี้ ทำให้การค้าส่งค้าปลีกโดยรวมในปัจจุบันมีพื้นฐานแตกต่างไปจากเมื่อ 10 ปีก่อน
  กฎหมายที่ประกาศใช้ในปี 2546 คือ กฎหมายผังเมือง กฎหมายควบคุมอาคาร
  และประกาศที่เกี่ยวข้องได้ก่อให้เกิดผลกระทบต่อความสามารถในการขยายสาขาในเขตเมืองของผู้ประกอบการเป็นอย่างมาก

  การเจริญเติบโตของภาคธุรกิจค้าส่งค้าปลีกรูปแบบใหม่ในประเทศไทยในทศวรรษที่ผ่านมา
  ซึ่งผู้บริโภคชาวไทยได้รับประโยชน์จากการมีทางเลือกในการซื้อสินค้าเพิ่มมากขึ้น
  และทำให้คุณภาพและมูลค่าของสินค้าและบริการดีขึ้น
  แต่ธุรกิจค้าส่งค้าปลีกที่เพิ่มมากขึ้นนั้นถูกมองว่ามีผลกระทบที่สำคัญต่อภาคธุรกิจอื่นซึ่งรวมถึงธุรกิจค้าส่งค้าปลีกแบบดั้งเดิมด้วย
  ผลกระทบที่ถูกมองในเชิงลบได้นำไปสู่การเรียกร้องให้มีการแทรกแซงโดยการออกกฎหมายและกฎระเบียบข้อบังคับต่างๆ
  ของรัฐ ซึ่งในปี 2546 ได้มีการประกาศใช้กฎหมายสำคัญว่าด้วยผังเมือง
  ซึ่งมีผลกระทบตามที่ได้กล่าวไว้แล้วข้างต้น
  และการบังคับใช้พระราชบัญญัติการแข่งขันทางการค้าในปี 2546
  ซึ่งเน้นในเรื่องผู้มีอำนาจเหนือตลาดและการปฏิบัติทางการค้าที่ไม่เป็นธรรม
  และโดยอาศัยอำนาจตามมาตรา 18 (2) ของพระราชบัญญัติการแข่งขันทางการค้า
  คณะกรรมการการแข่งขันทางการค้าได้ออกระเบียบว่าด้วยแนวทางพิจารณาการปฏิบัติทางการค้าระหว่างผู้ประกอบธุรกิจค้าส่งค้าปลีกกับผู้ผลิตหรือผู้จำหน่ายซึ่งมีผลบังคับใช้ตั้งแต่
  12 ตุลาคม 2549 และในเดือนมกราคม 2550
  คณะรัฐมนตรีได้อนุมัติคำจำกัดความของผู้มีอำนาจเหนือตลาด
  กฎระเบียบเหล่านี้อาจจะเป็นอุปสรรคในการดำเนินธุรกิจของบริษัทฯ

  แม้ว่าคำสั่งเรื่องการห้ามกักตุนและขึ้นราคาสินค้าโดยคณะปฏิรูปการปกครองในระบอบประชาธิปไตยอันมีพระมหากษัตริย์เป็นประมุขในเดือนกันยายน
  2549 ได้ถูกยกเลิกไปในเดือนเมษายน 2550
  แต่กลุ่มธุรกิจค้าปลีกค้าส่งก็ยังคงได้รับผลกระทบจากการที่กระทรวงพาณิชย์ได้ขอความร่วมมือในการตรึงราคาสินค้าต่อไปอีกเพื่อเป็นการสนองนโยบายการกำกับดูแลราคาสินค้าอุปโภคบริโภคอย่างเข้มงวดโดยอาศัยอำนาจตามพระราชบัญญัติว่าด้วยราคาสินค้าและบริการ
  พ.ศ. 2542 ทั้งนี้ยังรวมถึงการควบคุมการปรับราคาสินค้าอย่างใกล้ชิดอีกด้วย
  รัฐบาลยังคงยึดนโยบายด้านนี้อย่างต่อเนื่องตลอดปี 2551 ทั้งๆ ที่ราคาน้ำมันและราคาสินค้าต่างๆ
  มีความผันผวนเป็นอย่างมาก รวมถึงข้าว น้ำตาล และน้ำมันสำหรับใช้ในการประกอบอาหาร

  การบังคับใช้พระราชบัญญัติการประกอบธุรกิจค้าปลีกค้าส่งก็เป็นปัจจัยความเสี่ยงในการดำเนินธุรกิจที่อาจจะเกิดขึ้นได้ในอนาคต
  ซึ่งร่างพระราชบัญญัติฉบับนี้ได้ผ่านการอนุมัติจากคณะรัฐมนตรีแล้วเมื่อกลางปี 2550
  แต่ยังไม่เคยผ่านการพิจารณาโดยสภานิติบัญญัติแห่งชาติ (สนช.)
  โดยขณะนี้คณะรัฐบาลชุดใหม่ได้นำร่างพระราชบัญญัติฉบับดังกล่าวกลับมาพิจารณาอีกครั้ง
  ในกรณีที่ร่างพระราชบัญญัติการประกอบธุรกิจค้าปลีกค้าส่งมีผลบังคับใช้
  ภาคธุรกิจค้าปลีกค้าส่งก็จะได้รับผลกระทบต่อการดำเนินงาน อาทิเช่น การขยายสาขา
  การควบคุมเวลาทำการ เป็นต้น โดยเรื่องดังกล่าวจะต้องได้รับอนุญาตตามหลักเกณฑ์ วิธีการ
  และเงื่อนไขที่จะออกเป็นกฎกระทรวงมาบังคับใช้ต่อไป

  รัฐบาลได้เน้นถึงเรื่องความปลอดภัยของสาธารณะและสวัสดิการสังคม และได้ออกกฎหมายใหม่ 2
  ฉบับ ซึ่งมีผลบังคับใช้ในปี 2551 และ ปี 2552
  พระราชบัญญัติควบคุมเครื่องดื่มแอลกอฮอล์โดยกระทรวงสาธารณะสุขมีผลใช้บังคับเมื่อเดือนกุมภาพันธ์
  2551 โดยมุ่งหวังที่จะลดปัญหาทางสังคมที่มีสาเหตุจากเครื่องดื่มแอลกอฮอล์
  กฎหมายฉบับนี้ได้มีข้อห้ามในการโฆษณาผลิตภัณฑ์เครื่องดื่มแอลกอฮอล์และการจัดรายการส่งเสริมการขายต่างๆ
  และพระราชบัญญัติความรับผิดต่อความเสียหายที่เกิดขึ้นจากสินค้าที่ไม่ปลอดภัยโดยสำนักงานคณะกรรมการคุ้มครองผู้บริโภคได้ประกาศในราชกิจจานุเบกษาเมื่อเดือนกุมภาพันธ์
  2551 และมีผลบังคับใช้ในเดือนกุมภาพันธ์ 2552
  โดยกฎหมายฉบับนี้ระบุให้ผู้ประกอบธุรกิจต้องรับผิดต่อความเสียหายต่างๆ
  ที่เกิดขึ้นจากสินค้าที่ไม่ปลอดภัย หากกฎหมายที่กล่าวข้างต้นมีผลบังคับใช้โดยสมบูรณ์ บริษัทฯ
  จะต้องมีความรอบคอบในการปฏิบัติตามกฎข้อบังคับมากยิ่งขึ้นเพื่อหลีกเลี่ยงความเสี่ยงที่อาจเกิดขึ้นและกฎหมายเหล่านี้จะเพิ่มระดับความซับซ้อนในขั้นตอนการปฏิบัติงานและค่าใช้จ่ายในการดำเนินธุรกิจมากยิ่งขึ้นด้วย

  การบริหารความเสี่ยงที่เกิดจากการปฏิบัติตามกฎข้อบังคับ การดำเนินการ และระบบงาน
  จะยังคงดำเนินต่อไป และต้องมีการทบทวนนโยบายการบริหารอย่างต่อเนื่อง บริษัทฯ
  มีพนักงานที่มีความเชี่ยวชาญในการดำเนินธุรกิจนี้ในทุกๆ
  ด้านและเป็นผู้ที่ทันต่อการพัฒนาธุรกิจค้าปลีกในระดับนานาชาติ
  อีกทั้งคณะผู้บริหารและคณะกรรมการบริษัท
  ก็ได้ดำเนินงานทบทวนปัจจัยความเสี่ยงดังกล่าวอย่างจริงจัง บริษัทฯ
  ดำเนินการฝึกอบรมและลงทุนทางด้านทรัพยากรบุคคลอย่างต่อเนื่อง
  ขณะเดียวกันก็ต้องแข่งขันกับผู้ประกอบการรายอื่นในประเทศไทยเพื่อแสวงหาบุคลากรที่ดีที่สุดจากตลาดแรงงานซึ่งผู้ที่มีความเชี่ยวชาญในธุรกิจด้านนี้ยังมีจำนวนน้อย
  ทั้งนี้ ความต้องการแรงงานที่มีความเชี่ยวชาญยังมีอยู่อย่างต่อเนื่อง
  โดยเฉพาะในเขตพื้นที่ต่างจังหวัด และบริษัทฯ
  ยังมีความเสี่ยงต่อการไม่สามารถคัดเลือกและว่าจ้างพนักงานที่มีความสามารถในระดับที่บริษัทฯ
  ต้องการ ยิ่งไปกว่านั้น
  การค้าปลีกสมัยใหม่ยังแสดงให้เห็นถึงสภาพแวดล้อมในการทำงานที่มีความท้าทายสูง
  ความต่อเนื่องและความสม่ำเสมอในการทำงานของพนักงานเป็นสิ่งสำคัญที่ทำให้บริษัทฯ
  ประสบความสำเร็จในการเติบโตตามที่ต้องการ ในขณะที่บริษัทฯ
  ลงทุนทางด้านการพัฒนาทรัพยากรบุคคลอย่างต่อเนื่อง บริษัทฯ
  ก็ต้องเผชิญกับความเสี่ยงในการลงทุนกับพนักงานของบริษัทฯ โดยที่บริษัทฯ
  อาจจะไม่ได้รับผลประโยชน์ตอบแทนกลับคืนหากพนักงานลาออกไปอยู่กับบริษัทคู่แข่ง บริษัทฯ
  เชื่อมั่นว่าสภาพแวดล้อมในการทำงานที่ดี โครงการสนับสนุนและฝึกอบรมที่บริษัทฯ
  จัดให้แก่พนักงาน รวมทั้งความสำนึกของการทำงานเป็นทีม การให้ความร่วมมือซึ่งกันและกัน
  และความเป็นเสมือนครอบครัวเดียวกันในหมู่พนักงาน
  จะช่วยลดความเสี่ยงในการได้มาและคงไว้ซึ่งพนักงานที่มีคุณภาพ
  ซึ่งเป็นกำลังสำคัญและเป็นสิ่งจำเป็นสำหรับบริษัทฯ และในการพัฒนาธุรกิจให้เติบโตยิ่งขึ้น

  บริษัทฯ
  ได้ใช้เทคโนโลยีสารสนเทศในการติดต่อสื่อสารภายในองค์กรซึ่งถือเป็นปัจจัยพื้นฐานในการดำเนินธุรกิจของบริษัทฯ
  การใช้เทคโนโลยีสารสนเทศรวมถึงการติดต่อเชื่อมโยงระหว่างบุคคลภายนอกกับภายในองค์กร
  ตัวอย่างเช่น การใช้ระบบพาณิชย์อิเล็คทรอนิกส์ระหว่างธุรกิจ (B2B)
  และการใช้อีเมล์และเครื่องมือการสื่อสารอื่นๆ นอกจากนี้ ระบบปฏิบัติการทั้งหมดของบริษัทฯ
  ยังได้รับการพัฒนาให้ดำเนินการผ่านระบบคอมพิวเตอร์ทั้งสิ้น ดังนั้น บริษัทฯ
  จึงมีความเสี่ยงที่จะได้รับผลกระทบที่อาจเกิดขึ้นต่อธุรกิจของบริษัทฯ
  หากระบบเทคโนโลยีสารสนเทศล้มเหลวหรือไม่สามารถปฏิบัติการได้ ตัวอย่างเช่น
  การเกิดไวรัสที่ส่งผ่านระบบอิเล็คทรอนิกส์ อย่างไรก็ตาม แผนกเทคโนโลยีสารสนเทศของบริษัทฯ
  ได้ดำเนินการอย่างมีประสิทธิภาพในการดูแลเพื่อให้มั่นใจว่าบริษัทฯ
  ได้รับการปกป้องให้พ้นจากความเสี่ยงดังกล่าวอย่างเหมาะสมและมีประสิทธิภาพ